“Bruide” beroof winkelArgieffoto Drie mans van Welkom is in hegtenis geneem nadat hulle ŉ supermark in trourokke en pruike beroof het. Die mans, wat as die trourokrowers bekendstaan, is verlede week in hegtenis geneem nadat hulle op beeldmateriaal van kringtelevisie uitgeken is, berig Volksblad. Volgens die berig het ŉ groep van ses rowers, met messe gewapen, ŉ supermark in Putswastene in Thabong betree en klante gedreig. Geld en ander items is gesteel. Drie van die verdagtes het trourokke, pruike en kopbande gedra om soos Islamitiese vroue te lyk. Die beeldmateriaal wys hoe een van die rowers met sy klere gesukkel het en kort-kort die rok raakgetrap en gestruikel het. Hy het ook gesukkel om oor ŉ heining te spring met die rok aan. Die drie verdagtes verskyn Donderdag in die Welkom-landdroshof. Die polisie is nog op soek na die ander drie rowers. – Sapa